Im Oschte vom Dorf Samaade liget d Sytedääler Val Champagna und Val Muragl, wo zwüschet drin dr Bärgvorsprung Muottas Muragl isch mid em berüempte Bärghuus und Hotèl Muottas Muragl, vilech ufem schöönschten Uusichtspunkt vom Oberengadyn, wo me mit ere alte Standsäilbaan hiichunt; das isch die eltischti sötegi Baan vom Engadyn und si isch ane 1907 bout worde. D Daalstazioon vo dr Baan isch bi dr Haltstell Punt Muragl vo dr Räätische Baan und grad näbet em Muraglbach. I de Bèèrge vo Sameede und Pontresyna hät d Engadyner Turimusorganisazioon s «Schtaibock-Paradys» für Psuecher ygrichtet.